РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/212-14

29. јул 2014. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 28. ЈУЛА 2014. ГОДИНЕ

 Седница је почела у 10,00 часова.

 Седницом је председавао Александар Југовић, заменик председника Одбора.

 Седници су присуствовали: Милена Турк, Владимир Ђукановић, Мирјана Андрић, Небојша Татомир, Душица Стојковић, Сања Николић, Милан Стевановић, Саша Мирковић, Александра Јерков, Бранка Каравидић и Љиљана Несторовић, чланови Одбора.

 Седници су присуствовали: Милетић Михајловић (Ненад Милосављевић) и Мирјана Драгаш (Срђан Драгојевић), заменици чланова Одбора.

 Седници нису присуствовали чланови Одбора Милорад Цветановић, Весна Марјановић и Мира Петровић, нити њихови заменици.

 Седници су присуствовали Гордана Чомић и Зоран Бабић, народни посланици.

 Седници су присуствовали представници Министарства културе и информисања: Иван Тасовац, министар, Саша Марковић, државни секретар, Снежана Печенић, виши саветник и Дејан Стојановић, самостални саветник.

 На предлог заменика председника Одбора усвојен је следећи дневни ред :

Д н е в н и р е д

1. **Разматрање Предлога закона о јавном информисању и медијима, који је поднела Влада, у начелу;**

**2. Разматрање Предлога закона о електронским медијима, који је поднела Влада, у начелу;**

**3. Разматрање Предлога закона о јавним медијским сервисима, који је поднела Влада, у начелу.**

 Прва тачка дневног реда: **Разматрање Предлога закона о јавном информисању и медијима, који је поднела Влада, у начелу.**

Уводне напомене изнео је Иван Тасовац, министар културе и информисања. Иван Тасовац је нагласио, да сет медијских закона, који ће бити разматрани у начелу, не само да уређују српску медијску сцену на транспарентан начин и приближавају нас најбољој европској пракси, већ представљају и неопходан законски оквир, како би грађани добили знатно квалитетније и боље информисање.

 Када је реч о Предлогу закона о јавном информисању и медијима, кључна новина је да држава излази из власништва у медијима, са тачно ограниченим роком, до 1. јула 2015. године. Битне новине су и транспарентност власничке структуре у медијима, дефинисање јавног интереса у области јавног информисања, заштита медијског плурализма, као и пројектно суфинансирање. Све ове законске новине, јасно показују опредељење Владе да омогући потпуну транспарентност, која ће довести до побољшања свих учесника на медијској сцени.

 У дискусији поводом ове тачке дневног реда учествовали су: Александра Јерков, Владимир Ђукановић, Бранка Каравидић, Саша Марковић, Милан Стевановић и Зоран Бабић.

 Александра Јерков је изразила незадовољство што су ови предлози закона ушли у скупштинску процедуру по хитном поступку и што су чланови Одбора имали мање од 24 часа да се припреме за озбиљну дискусију. Александра Јерков је навела да је очекивала садржајније и дуже уводно излагање министра Тасовца, узимајући у обзир хитност и важност ових предлога медијских закона. Затражила је прецизан одговор шта ће бити са медијима који се баве информисањем на језицима националних мањина, уколико они буду препуштени тржишту. По мишљењу Александре Јерков такви медиј неће опстати, с обзиром да то нису програми који могу бити комерцијални и профитабилни.

 Владимир Ђукановић сматра да је овај Предлог закона један од бољих у Европи и да се ови закони не доносе по убрзаној процедури, јер се расправа о овим законима интензивно води последње две године, ако не и дуже. Похвалио је Министарство културе и информисања, које је припремило овај Предлог закона, јер он прецизно дефинише шта је медиј. Похвалио је и одредбе Предлога закона које се односе на власничку структуру, јер се по први пут омогућава да се прецизно зна ко је власник одређеног медија и одакле се медији финансирају. По први пут се појединим одредбама овог Предлога закона спречава директан или индиректан утицај на уређивачку политику медија и потребно је предвидети које санкције следују уколико неко покуша да изврши тај утицај. По мишљењу Владимира Ђукановића, казнене одредбе, предвиђене овим Предлогом закона су прилично мале и требало би их пооштрити. Такође, треба прецизније регулисати и утицај маркетиншких агенција на медије.

 Бранка Каравидић је изразила незадовољство што су предлози закона уврштени у скупштинску процедуру по хитном поступку и изразила чуђење што је Министарство коначан текст предлога ова три закона доставило непосреднио пред седницу Одбора, што подразумева да чланови Одбора нису могли да се адекватно припреме за предложене тачке дневног реда. Тражила је објашњење у чему је разлика између текста предлога закона који су били објављени на сајту Министарства културе и информисања у претходном периоду и текста који је ушао дан раније у скупштинску процедуру. Бранку Каравидић је занимало да ли су Министарство и Влада добили мишљење Европске комисије о ова три предлога закона, какво је мишљење и став УНС, НУНС, АНЕМ и осталих заинтересованих за ову област. Такође, поставила је питање представницима Министарства, да ли су локалне средине спремне за пројектно („конкурсно“) финансирање и да ли ће се одређеним одредбама Предлога закона заштитити грађани и јавне личности од „медијског линча“.

 Зоран Бабић је похвалио предлоге медијских закона и нагласио да су они реформски и да ће се њиховим усвајањем јасно дефинисати медијска област и обезбедити транспарентност власничке структуре у медијима. Доношење ових закона је у складу са обећањима које је мандатар Владе дао у свом експозеу. Министарство и Влада су за овај сет закона добили јасну подршку међународне заједнице, Европске уније и приближавају нас не само Европској унији, већ нормалном и модерном друштву којем тежимо. Овим законским предлозима биће онемогућено да поједини „тајкуни“ и политичари буду власници медија, што се дешавало у претходним годинама. Доношење ових закона није у супротности са Пословником и хитан поступак доношења ових закона је у складу са њим. Српска напредна странка ће подржати ова три предлога закона.

 Саша Мирковић је похвалио предлоге законе и истакао да ће они, након две године јавне расправе, на одличан начин регулисати медијску област. Говорећи о сва три предлога закона, изнео је своје мишљење, да није довољно регулисана област када је реч о кабловским оператерима, односно нерегулисана је сама поставке кабл оператера по локалним срединама. Саша Мирковић је изразио наду да ће Министарство неким подзаконским актима или допуном закона прецизније и детаљније уредити ову област.

 Милан Стевановић је током дискусије рекао да је крајње време да се приватизују медији, због чињенице да се није знала структура власништва у медијима у претходном периоду. Код нас се у досадашњем периоду под „ореолом неутралности и демократије“ спроводила нечија политика, односно злоупотребљавани су медији. Медији нису радили у интересу грађана, већ одређених политичких структура, као нпр „јавни сервис“. Предложени закон поставља добре основе да се уреди медијска област, а од свих чинилаца у друштву зависи колико ће он бити спроведен и имплементиран.

 Одговарајући на постављена питања која су се чула током дискусије, Иван Тасовац је рекао да је доношење медијских закона веома битан корак ка приступању Европској унији и као такав је предложен по убрзаној процедури. Разматрање ових предлога закона је легитиман и законом предвиђен процес који је у складу и са Пословником Народне скупштине и ни на који начин не нарушава њено достојанство. Имајући у виду права националних мањина, предвиђено је да се у периоду од пет година морају задржати програмске структуре и садржаји на језицима националних мањина. Новим Предлогом закона се предвиђа да уколико приватизација медија не успе, бесплатне акције ће бити понуђене запосленима у одређеном медију. Такође, регулисана су права и заштићено је достојанство новинара. У санкционисању одређених ствари ишло се по принципу поступности. Када је о власничкој структури реч, предвиђено је прављење регистра медија, чиме се обезбеђује транспарентност, односно јавност података о медијима. Текстови нацрта предлога закона који су били на сајту Министарства у претходном периоду и текст Предлога који је ушао у скупштинску процедуру нису идентични, јер су их радиле различите радне групе и временом се све више дорађивао и побољшавао. Европска комисија позитивно је оценила сва три закона. Сва новинарска удружења и организације имале су могућност да изнесу своје сугестије и предлоге током јавних расправа о нацртима ових предлога закона. Када је о пројектном финансирању реч у локалним срединама, оно ће донети потребни квалитет на нашој медијској сцени, а у наредном периоду ће бити донети подзаконски акти који ће ближе и детаљније регулисати ову област. Ови закони дају основе, оквире и механизме да у наредном периоду не долази до „медијског линча“ појединаца.

Након завршене дискусије, **Одбор је**, у складу са чланом 155. став 2. Пословника Народне скупштине, **одлучио** већином гласова (за - 11 гласова, уздржан - 1, није гласало - 2 члана Одбора), **да предложи Народној скупштини да прихвати Предлог закона о јавном информисању и медијима, у начелу**. За известиоца Одбора на седници Народне скупштине одређен је Александар Југовић, заменик председника Одбора.

Друга тачка дневног реда: **Разматрање Предлога закона о електронским медијима, који је поднела Влада, у начелу.**

Уводне напомене поводом ове тачке дневног реда изнео је Иван Тасовац, министар културе и информисања. Предлог закона о електронским медијима представља потпуно усклађивање са директивом Европске уније о аудиовизуелним медијским услугама, уводи потпуно нову терминологију која је излистана у 28 категорија, регулише нови институт – медијска услуга на захтев, јача и оснажује независност регулаторног тела у области електронских медија, прецизно регулише издавање одобрења и дозвола за пружање медијских услуга, садржи неопходне прелазне одредбе за прелазак са аналогног на дигитално емитовање. Овај Закон је изузетно битан зато што представља предуслов за дигитализацију а рок за дигитализацију је 17. јун 2015. године.

У дискусији поводом ове тачке дневног реда учествовали су Владимир Ђукановић и Александра Јерков.

Владимир Ђукановић је подржао Предлог закона и изнео своје мишљење да је он веома добар. Такође, изнео је став да је овим законским предлогом требало боље уредити област када су у питању кабловски дистрибутери (нарочито у локалним срединама) и регулисати стање везано за прекограничне канале. У држави постоји проблем емитовања прекограничних канала који емитују комерцијални програм, од чега новац завршава ван граница наше земље.

Александра Јерков је нагласила да нема ситуације у којима медији могу да пропагирају дискриминацију или говор мржње, без обзира да ли то чине свесно или не. Предложила је да се то уврсти и у претходни Предлог закона који су чланови Одбора разматрали под првом тачком дневног реда.

Након завршене дискусије, **Одбор**  је, у складу са чланом 155. став 2. Пословника Народне скупштине, **одлучио** већином гласова (за - 11 гласова, није гласало - 2 члана Одбора), **да предложи Народној скупштини да прихвати Предлог закона о електронским медијима, у начелу**. За известиоца Одбора на седници Народне скупштине одређен је Александар Југовић, заменик председника Одбора.

Трећа тачка дневног реда: **Разматрање Предлога закона о јавним медијским сервисима, који је поднела Влада, у начелу.**

Уводне напомене поводом ове тачке дневног реда изнео је Иван Тасовац, министар културе и информисања. Предлог закона предвиђа два јавна медијска сервиса – „Радио-телевизију Србије“, са седиштем у Београду и „Радиио-телевизију Војводине“, са седиштем у Новом Саду, гарантује институционалну и финансијску независност оба јавна сервиса, утврђује јавни интерес који остварује јавни сервис, детаљно рергулише органе јавног сервиса, њихов делокруг послова и састав, регулише питање финансирања јавног сервиса и утврђује начин контроле рада и пословања јавног сервиса. Ступањем на снагу овог Предлога закона биће укинута претплата. До 1. јануара 2016. године, држава ће из буџета финансирати рад оба јавна сервиса, са тачно дефинисаним процентима, чиме ће се обезбедити стабилност да јавни сервиси могу да раде и функционушу несметано и да унапреде квалитет свог програма. Од 1. јануара 2016. године, такса постаје једини начин финансирања јавног сервиса. Овим Предлогом закона је предвиђено да такса не може бити већа од 500 динара.

У дискусији поводом ове трачке дневног реда учествовали су Небојша Татомир, Саша Марковић и Владимир Ђукановић.

Небојша Татомир подржава сва три предлога закона и нагласио је да је нормално да држава има свој национални сервис којем ће се обезбедити финансирање од плаћања одговарајуће таксе, што је случај у већини држава. Важност јавног сервиса се огледа у томе што он не сме да буде ограничен комерцијалним програмима, јер јавни сервис треба да негује очување националне културе, обичаја, тадиције и националног идентитета. У РТС није највећи проблем претплата већ треба увести нову реорганизацију и систематизацију и технолошко побољшање капацитета.

Саша Мирковић је упознао чланове Одбора, да у свим развијеним земљама света постоји такса којом се финансирају јавни сервиси, тако да су одредбе у овом Предлогу закона које регулишу увођење таксе за јавни сервис добро решење. Јавни сервис мора да има комплетну промену система управљања, јер је немогуће да велики број радника који је тренутно заступљен у јавном сервису не може да направи квалитетнији и занимљивији програм. Јавни сервис мора да има највећи удео у гледаности. Саша Марковић је похвалио представнике Министарства који су се одупрли притисцима да се овим Законом формирају регионални јавни сервиси, који би додатно коштали буџет Србије.

Владимир Ђукановић је указао на проблеме који могу да се појаве када дође до дигитализације у Србији, посебно када је у питању предвиђена такса.

Након завршене дискусије, **Одбор је**, у складу са чланом 155. став 2. Пословника Народне скупштине, **одлучио** већином гласова (за - 11 гласова, није гласало - 2 члана Одбора), **да предложи Народној скупштини да прихвати Предлог закона о јавним медијским сервисима, у начелу**. За известиоца Одбора на седници Народне скупштине одређен је Александар Југовић, заменик председника Одбора.

Седница је звршена у 11,25 часова.

 СЕКРЕТАР ОДБОРА ЗАМЕНИК ПРЕДСЕДНИКА ОДБОРА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Милица Башић Александар Југовић